Lapsiperheiden kotipalvelu ja lapsiperhesosiaalityö yhdistyvät 1.5.2025

Yhdistymisen myötä hyvinvointialueella palataan takaisin aikaan, jolloin lapsiperheiden kotipalvelu ja lapsiperhesosiaalityö olivat samassa toimintayksikössä.

Perhepalveluiden johtaja Sirkka Pennanen hyvinvointialueelta kertoo, että jatkossa lapsiperheille pystytään tarjoamaan sopivia palveluja laajemmasta valikosta.

Yhdistymisen myötä saamme lapsiperheiden tarvitsemille peruspalveluille yhteisen kotipesän, jossa asiakkaiden palvelutarpeenarviointia voidaan tehdä kokonaisvaltaisemmin.

Sirkka Pennanen

Lapsiperhesosiaalityön palvelukokonaisuutta sekä palveluprosessien kehittämistä kokonaisvaltaisesti ja asiakaslähtöisesti johtaa jatkossa yksi esihenkilö. Palvelut toimivat jatkossa lapsiperhesosiaalityön yksikkö –nimen alla.

Lapsiperhesosiaalityöhön voi ottaa yhteyttä joko digitaalisesti tai soittamalla

Lapsiperhesosiaalityössä tarjoamme lapsiperheille erilaisia palveluja, tavoitteena auttaa asiakkaitamme selviytymään itsenäisesti ja toimintakykyisenä kotona, arjessa ja elämässä. Pennanen kertoo esimerkin, milloin perhetyöstä voi olla apua perheen tilanteeseen.

− Jos perhe kohtaa äkillisen kriisin, tai vanhempi kokee arjessa voimattomuutta – on uupunut tai vanhemmuudessa on haasteita – voi perhetyöstä olla apua tilanteeseen.

Perhetyön lisäksi muita lapsiperhesosiaalityön muotoja ovat lapsiperheiden kotipalvelu, sosiaalityö ja -ohjaus sekä tukisuhdetoiminta. Perheen tilannetta tarkastellaan aina kokonaisvaltaisesti ja valitaan perhettä parhaiten auttava palvelumuoto.

Kun asiakas ottaa lapsiperhesosiaalityöhön yhteyttä, ei hänen tarvitse tietää, mitä palvelua perhe tarvitsee tai hakee. Asiakas voi soittaa Lasten ja nuorten talon neuvontanumeroon, suoraan jollekin lapsiperhesosiaalityön työntekijälle tai lähettää hakemuksen digitaalisesti.

Asiakkaan hakeutuminen lapsiperhesosiaalityöhön

Yhteydenotto puhelimitse:
Soita Lasten ja nuorten talon neuvontanumeroon puh. 05 352 2360 (ma-pe klo 8–15) tai meidän Lapsiperhesosiaalityö -nettisivultamme löytyville ammattilaisille.

Yhteydenotto digitaalisesti:

Siirry Sosiaalihuollon Omapalveluun

Klikkaa Uusi hakemus (vasen laita)

Valitse ”Lapsiperheiden palvelujen hakemus”

Täytä tiedot ja lähetä hakemus Sosiaalihuollon Omapalvelun kautta

Paperihakemus:
Lapsiperheiden palvelujen hakemuksen voi myös toimittaa paperisena, hakemuksessa olevaan osoitteeseen. Paperisella hakemuksella kotipalvelua haetaan vanhemman nimellä, muita lapsiperheiden palveluja lapsen nimellä. Tulostettava hakemus löytyy lapsiperhesosiaalityön nettisivuilta.

Linkki Lapsiperhesosiaalityö-nettisivulle

Lisätietoja:

Sirkka Pennanen, perhepalveluiden johtaja, puh. 040 715 6079, sirkka.pennanen@ekhva.fi